**Začalo to plačom jedného muža**

Obdivuhodné obnovenie hradieb a brán Jeruzalema v priebehu 52 dní napriek posmechu, hrozbám a  útlaku nepriateľov.

Ako premýšľam nad príbehom v knihe Nehemiáš, zostávam stále na jeho začiatku, kedy Nehemiáš dostáva správu od svojich bratov o stave Jeruzalema a situácii jeho obyvateľov. Jeho reakcia je zarážajúca:

***Nehemiáš 1:4 A stalo sa, keď som počul tie slová, že som sadol a plakal som a smútil som niekoľko dní, postil som sa a modlil pred Bohom nebies.***

Ako je to možné že zbúrané hradby a spálené brány Jeruzalema nezasiahli tisícku iných mužov? Boli zmierení s tak otrasnou situáciou? Boli tak zatrpklí a rezignovaní? Boli tak zaneprázdnení sami sebou?

Prečo práve Nehemiáš? Bol tak vydaný srdcom pre „Erec Israel“? Alebo si ho proste Boh vybral a položil na neho svoje bremeno? Alebo bol proste správny muž na strategickom mieste? Alebo kombinácia týchto vecí?

V každom prípade, Nehemiáš vstúpil do dobrodružstva s Bohom, do skutkov, ktoré zrejme Boh mal pre neho pripravené.

***List Efezanom 2:10 Lebo sme jeho dielom, stvorení v Kristu Ježišovi nato, aby sme konali dobré skutky, ktoré Bôh vopred prihotovil, aby sme v nich chodili.***

Podobne aj pred nami sú dobré skutky, ktoré nám Boh pripravil. Možno ešte dnes vyzerajú ako zborené hradby a spálené, prázdne brány... Možno ešte len čakajú na našu reakciu. Čakajú na niekoho, kto nezostane ľahostajný, kto uvidí potrebu, kto bude plakať, kto začne premýšľať čo sa s tým dá spraviť...

Boh aj dnes hľadá čo i len jedného muža, ktorý by sa do takejto trhliny v hradbách postavil (Ez 22,30; Ž 106,23). Modlím sa, aby si takýchto Nehemiášov Boh mohol nájsť aj spomedzi nás. Modlím sa, aby sme sa k nim vedeli pridať. Modlím sa, aby sme uvideli Božie zázraky a ovocie nášho spoločného nasadenia. Modlím sa aby sme neminuli tie dobré skutky, ktoré Boh pripravil pre náš zbor Viera tento rok.

Michal Kevický